b'\n_START_ARTICLE_\nDravska ulica, Maribor\n_START_PARAGRAPH_\nDravska ulica, ki se nahaja v Mariboru, je bila prvi\xc4\x8d imenovana leta 1483 kot Traa Gasse, leta 1760 se prvi\xc4\x8d pojavi kot Draa Gasse, leta 1780 pa ponovno kot Traa Gasse. Leta 1822 se omenja kot Draustrasse. Leta 1824 so jo preimenovali v Br\xc3\xbcckengasse (Ulica na most). Leta 1859 so jo poimenovali Drau Gasse. Leta 1919 so jo poslovenili v Dravska ulica. Po nem\xc5\xa1ki okupaciji leta 1941 jo ponovno preimenujejo v Drau Gasse, maja 1945 pa so ji vrnili slovensko ime Dravska ulica. Poimenovali so jo Dravska, ker je vodila od Glavnega trga do mostu na Dravi. Hi\xc5\xa1a \xc5\xa1tevilka 7 je bila ena najstarej\xc5\xa1ih hi\xc5\xa1 v mestu. Ob koncu 18. stoletja je bila v hi\xc5\xa1i gostilna. Imela je obokano klet, ki je nekaj \xc4\x8dasa slu\xc5\xbeila kot zapor.'